Български: Изображение за Янко Лозанов Янко Савов Лозанов е български актьор. Роден е на 12 юли 1971 г. в София, България. Зодия Рак. Още в своите най-ранни детски години Янко Лозанов проявява интерес към интерпретацията на художествени текстове и се учи на работа пред микрофон от актьори –доайени на Българското слово в „Детската театрална студия” при БНР. От 1979 до 1989 г. участва в записи на радиопредавания за програма „Хоризонт” и програма „Христо Ботев” на Българското Национално Радио. Водещ на предаванията „Зайченцето бяло”, „Юноша”, „Голямото междучасие” съвместно с актьорите Лора Керанова, Маргарита Дупаринова, Слава Рачева, Славка Славова, Георги Парцалев, Асен Кисимов. През 1985 г. печели наградата на ОИРТ / OIRT за главна роля в раздел „Радиотеатър” с радиопиесата „Как да не убиеш сестра си”- редакция „Радиотеатър за младия слушател” - реж. Минчо Събев. Приет е в НАТФИЗ „Кръстьо Сарафов” през 1991 г. в класа по актьорско майсторство на режисьора Леон Даниел и завършва с Магистърска степен специалност „Актьорко майсторство за драматичен театър” през 1995 г. в класа на Проф. Димитрина Гюрова и Проф. Пламен Марков. Специализира оперно пеене в класа на Проф.Асен Селимски в Нов Български Университет. През 1995 г. е водещ на нощен блок в Радио „ЕКСПРЕС”. От 1995 до 2000 г. е актьор в Театър „Сълза и Смях” (Силвио в „Слуга на двама господари”от Карло Голдони, Калимако в „Мандрагора” от Николо Макиавели) и ”Държавен пътуващ театър-София” (Проф. Дзамбони в „Само за мъже” от Дарио Фо) През 1999 Янко Лозанов гастролира с национални турнета на Държавен Пътуващ Театър на територията на цялата страна с музикалния спектакъл „Шоу на колела”, в който пее съвместно със звезди на поп-музиката, като Лили Иванова, Васил Найденов, Ваня Костова, Тони Димитрова, Панайот Панайотов, Дует „Ритон”. Гастролира с ролята на Калимако в постановката „Мандрагора” на Общински театър „Невена Коканова” гр. Дупница. Водещ на предаването „Знаете ли български” по БНТ съвместно с актрисата Пепа Николова. От 1998 до 2002 г. е преподавател в катедра „Сценическа реч” при НАТФИЗ в специалността „Актьорско майсторство за музикален театър”. Театрален педагог при Детска вокално-театрална формация „Врабчета” към Столичен център за работа с деца. От 1999 Янко Лозанов е актьор в дублажа на Българска Национална Телевизия (Кларк Гарисън в „Дързост и красота”- 900 епизода, „Уолт Дисни представя…” и др.), Нова Телевизия ( „На гости на третата планета”, „Оливър Туист”, „Покемоните” и др. ) До 2003 г. озвучава множество сериали, документални, игрални, анимационни филми. Гласът му звучи в задкадрови текстове, радиосигнали и реклами. През 2004 г. е Програмен директор на Радио “VIVA” Снима епизодични роли в българо-италианските кино продукции „Октопод” и „Сбогом мамо”. От 2003 г. Янко Лозанов е автор, водещ и продуцент на Телевизионната поредица за българска литература „Слова Български”, излъчвана по телевизия BBT. Участва в презентационен филм от поредицата „Един от осем милиона” Снима в рекламни видеоклипове на „М-тел”, „КФМ”, „СОТ 161”, излъчвани в ефирните телевизии, както и в авторекламата на новините „Календар”на Нова Телевизия. От 2005 г. е Директор - ПР и Реклама в „СОТ 161”. Автор и изпълнителен продуцент на корпоративните филми „Реакция” 60 секунди” и „Спечелено доверие”.